Από τα στοιχεία που επεξεργαστήκαμε φαίνεται ότι η αξία των εξαγόμενων ειδών ήταν μεγαλύτερη από αυτή των εισαγόμενων: εισαγωγές αξίας 322.800 πιάστρων (γροσίων) έναντι εξαγωγών αξίας 964.000 πιάστρων. H διακίνηση ορισμένων προϊόντων (ιδίως σιταριού και λαδιού) δεν ήταν εύκολη λόγω των συχνών απαγορεύσεων που επέβαλλε η Υψηλή Πύλη προκειμένου να τροφοδοτείται κανονικά η αγορά της Πόλης. Απαγορεύσεις που συχνά αγνοούνταν και γι’ αυτό εκδίδονταν συνεχώς νέα φιρμάνια. Tα συμφέροντα της Πύλης από το μονοπώλιο των σιτηρών ήταν τεράστια καθώς αγόραζε το σιτάρι σε πολύ χαμηλές τιμές και μπορούσε στη συνέχεια να το πουλήσει ακριβότερα στους Eυρωπαίους, όταν είχε ανάγκη χρημάτων.